Parlamentul  României

[image: image1.png]FOMANIA




Comisia pentru buget,

finanţe şi bănci

Bucureşti,   01.07.2002 

Nr. 294

AVIZ

asupra propunerii legislative privind vânzarea locuinţelor de serviciu personalului militar şi civil din cadrul ministerelor şi instituţiilor publice din sistemul apărării, ordinii publice şi siguranţei naţionale
Cu adresa nr. 80 din 27 mai 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind vânzarea locuinţelor de serviciu personalului militar şi civil din cadrul ministerelor şi instituţiilor publice din sistemul apărării, ordinii publice şi siguranţei naţionale.
In urma examinării, în şedinţa din data de 01 iulie 2002, Comisia, cu unanimitate de voturi, a hotărât respingerea din următoarele considerente:

Potrivit Legii locuinţei nr. 114/1996, republicată, cu modificările şi completările ulterioare, locuinţa de serviciu este locuinţa destinată funcţionarilor publici, angajaţilor unor instituţii sau agenţi economici, acordată în condiţiile contractului de muncă.

Datorită destinaţiei lor, aceste locuinţe au un regim juridic special, derogatoriu de la regulile dreptului comun. Astfel, potrivit art. 53 alin. (4), locuinţele de serviciu, realizate în condiţiile Legii locuinţei nr. 114/1996, finanţate de la bugetul de stat sau de la bugetele locale, pot fi vândute, în condiţiile legii, dar numai cu aprobarea Guvernului şi numai în situaţia în care activitatea care a generat realizarea locuinţelor respective s-a restrâns sau a încetat.

În legătură cu încetarea contractului de închiriere în această situaţie, se consideră, în doctrină şi în jurisprudenţă, că rezilierea locaţiunii nu se produce de drept, unitatea putând permite folosirea în continuare a locuinţei, în condiţiile tacitei relocaţiuni.

Reglementările propuse prevăd ca sumele încasate din vânzarea locuinţelor de serviciu să fie reţinute integral ca venituri extrabugetare de către instituţiile publice deţinătoare, în vederea susţinerii cheltuielilor determinate de construirea şi achiziţionarea altor locuinţe de serviciu precum şi pentru întreţinerea şi repararea celor existente.

Chiar dacă aceste sume se constituie ca venituri extrabugetare, cu destinaţie precisă, acţiunea de vânzare a locuinţelor de serviciu tot va determina presiuni asupra bugetului de stat.

Precizăm că prin Legea nr. 330/2001, publicată în Monitorul Oficial al României, Partea I,  nr. 358 din 4 iulie 2001, Parlamentul a respins Ordonanţa de urgenţă a  Guvernului nr. 98/2000 pentru modificarea şi completarea Legii nr. 85/1992, precum şi a Legii locuinţei nr. 114/1996, prin care se reglementa vânzarea de către instituţiile publice din sectorul de apărare, ordine publică şi siguranţă naţională a locuinţelor de serviciu.

